Projektas

LIETUVOS RESPUBLIKOS APLINKOS MINISTRAS

LIETUVOS RESPUBLIKOS ŽEMĖS ŪKIO MINISTRAS

ĮSAKYMAS

DĖL LIETUVOS RESPUBLIKOS APLINKOS MINISTRO IR LIETUVOS RESPUBLIKOS ŽEMĖS ŪKIO MINISTRO 2012 M. LIEPOS 12 D. ĮSAKYMO NR. D1-590/3D-583 „DĖL DIRBTINIŲ NEPRATEKAMŲ PAVIRŠINIŲ VANDENS TELKINIŲ ĮRENGIMO IR PRIEŽIŪROS APLINKOSAUGOS REIKALAVIMŲ APRAŠO PATVIRTINIMO“ PAKEITIMO

2020 m. d. Nr.

Vilnius

1.	P a k e i č i a m e Lietuvos Respublikos aplinkos ministro ir Lietuvos Respublikos žemės ūkio ministro 2012 m. liepos 12 d. įsakymą Nr. D1-590/3D-583 „Dėl dirbtinių nepratekamų paviršinių vandens telkinių įrengimo ir priežiūros aplinkosaugos reikalavimų aprašo patvirtinimo“ ir jį išdėstome nauja redakcija:

„LIETUVOS RESPUBLIKOS APLINKOS MINISTRAS

LIETUVOS RESPUBLIKOS ŽEMĖS ŪKIO MINISTRAS

ĮSAKYMAS

DĖL nepratekamų dirbtinių vandens telkinių įrengimo ir naudojimo aplinkosaugos IR MELIORACIJOS SISTEMŲ APSAUGOS reikalavimų APRAŠO PATVIRTINIMO

Vadovaudamiesi Lietuvos Respublikos vandens įstatymo 16 straipsnio 2 dalimi,

tvirtiname Nepratekamų dirbtinių vandens telkinių įrengimo ir naudojimo aplinkosaugos ir melioracijos sistemų apsaugos reikalavimų aprašą (pridedama).“

2.	N u s t a t o m e, kad šis įsakymas įsigalioja 2021 m. gegužės 1 d.

Aplinkos ministras

Žemės ūkio ministras

PATVIRTINTA Lietuvos Respublikos aplinkos ministro ir Lietuvos Respublikos žemės ūkio ministro 2012 m. liepos 12 d. įsakymu Nr. D1-590/3D-583 (Lietuvos Respublikos aplinkos ministro ir Lietuvos Respublikos žemės ūkio ministro 2020 m. d. įsakymo Nr. D1- redakcija)

NEPRATEKAMŲ DIRBTINIŲ VANDENS TELKINIŲ ĮRENGIMO ir naudojimo APLINKOSAUGOS IR MELIORACIJOS SISTEMŲ APSAUGOS REIKALAVIMŲ APRAŠAS

I SKYRIUS

TAIKYMO SRITIS IR BENDROSIOS NUOSTATOS

1. Nepratekamų dirbtinių vandens telkinių įrengimo ir naudojimo aplinkosaugos ir melioracijos sistemų apsaugos reikalavimų aprašas (toliau – Aprašas) nustato nepratekamų dirbtinių vandens telkinių įrengimo vietos derinimo, naudojimo, priežiūros ir tvarkymo aplinkosauginius ir melioracijos sistemų apsaugos reikalavimus.

2. Aprašas netaikomas įrengiant vandens telkinius naudingųjų iškasenų telkiniuose, kurių ištekliai skirti naudoti teisės aktų nustatyta tvarka.

3. Apraše vartojamos sąvokos:

3.1. nepratekamo dirbtinio vandens telkinio gylis – atstumas nuo nepratekamo dirbtinio vandens telkinio giliausio iškasos taško iki aukščiausio iškasos arba pylimo taško;

3.2. nepratekamo dirbtinio vandens telkinio plotas – nepratekamo dirbtinio vandens telkinio kranto linijos ribojamas plotas;

3.3. nepratekamo dirbtinio vandens telkinio kranto linija – nepratekamo dirbtinio vandens telkinio iškasos kraštų linija arba pylimo viršutinė briauna, jeigu vandens telkiniui įrengti naudojami pylimai ir vandens lygis yra aukščiau už iškasos kraštus;

3.4. kitos Apraše vartojamos sąvokos atitinka Lietuvos Respublikos vandens įstatyme, Lietuvos Respublikos saugomų teritorijų įstatyme, Lietuvos Respublikos žemės gelmių įstatyme, Lietuvos Respublikos specialiųjų žemės naudojimo sąlygų įstatyme, Lietuvos Respublikos melioracijos įstatyme, Lietuvos Respublikos saugomų gyvūnų, augalų ir grybų rūšių įstatyme apibrėžtas sąvokas.

II SKYRIUS

NEPRATEKAMŲ DIRBTINIŲ VANDENS TELKINIŲ ĮRENGIMO ir naudojimo REIKALAVIMAI

4. Įrengiant arba naudojant nepratekamą dirbtinį vandens telkinį turi būti laikomasi Vandens įstatymo, Saugomų teritorijų įstatymo, Žemės gelmių įstatymo, Specialiųjų žemės naudojimo sąlygų įstatymo, Melioracijos įstatymo, Saugomų gyvūnų, augalų ir grybų rūšių įstatymo reikalavimų, taip pat privaloma užtikrinti, kad nebus:

4.1.	iškirsti saugotini medžiai ir krūmai, išskyrus atvejus, kai gautas leidimas juos kirsti Saugotinų medžių ir krūmų kirtimo, persodinimo ar kitokio pašalinimo atvejų, šių darbų vykdymo ir leidimų šiems darbams išdavimo, medžių ir krūmų vertės atlyginimo tvarkos aprašo, patvirtinto Lietuvos Respublikos aplinkos ministro 2008 m. sausio 31 d. įsakymu Nr. D1-87 „Dėl Saugotinų medžių ir krūmų kirtimo, persodinimo ar kitokio pašalinimo atvejų, šių darbų vykdymo ir leidimų šiems darbams išdavimo, medžių ir krūmų vertės atlyginimo tvarkos aprašo patvirtinimo“ nustatyta tvarka;

4.2.	sunaikintos ar keičiamos saugomos reljefo formos, sunaikintos ar paveiktos saugomų augalų, gyvūnų ar grybų radavietės ar augavietės, Europos bendrijos svarbos natūralios buveinės;

4.3.	pažeistos valstybei priklausančios ar turinčios įtakos trečiųjų asmenų žemių sausinimui melioracijos sistemos ir statiniai, ir tų statinių ir įrenginių sukurtas hidrogeodinaminis režimas;

4.4. užlietos gretimai esančių žemės sklypų teritorijos.

5. Įrengiant nepratekamą dirbtinį vandens telkinį jo kranto linija turi būti ne arčiau kaip 3 m iki saugotinų medžių ir krūmų kamienų.

6. Nuo tvartų, mėšlidžių, srutų kauptuvų ir mechanizacijos dirbtuvių iki nepratekamo dirbtinio vandens telkinio kranto linijos atstumas turi būti ne mažesnis kaip 10 metrų.

7. Įrengiant nepratekamą dirbtinį vandens telkinį rekomenduojama šlaitus, esančius virš vandens ir po vandeniu įrenginėti ne statesnius kaip 45° kampu.

8. Įrengiant nepratekamą dirbtinį vandens telkinį, turi būti išsaugomas aplink vandens telkinį esantis derlingasis dirvožemio sluoksnis, o nepratekamo dirbtinio vandens telkinio plote iškastas gruntas ir (arba) derlingasis dirvožemis panaudojamas pažeistoms teritorijoms rekultivuoti (gerinti).

9. Nepratekamo dirbtinio vandens telkinio įrengimo metu iškastas gruntas ir (arba) derlingasis dirvožemio sluoksnis negali būti parduodamas arba kitaip perleidžiamas kitiems asmenims. Toks gruntas ir (arba) derlingasis dirvožemio sluoksnis turi būti panaudojami įrengiamam nepratekamą dirbtinį vandens telkinį juosiančiam pylimui, reljefui formuoti ir pažeistoms teritorijoms rekultivuoti žemės sklype, kuriame įrengiamas nepratekamas dirbtinis vandens telkinys. Jei nėra galimybės to padaryti, nepratekamo dirbtinio vandens telkinio savininkas gali panaudoti šį gruntą ir (arba) derlingąjį dirvožemio sluoksnį kitame jam nuosavybės teise priklausančiame žemės sklype.

10. Iškastas gruntas ir (arba) derlingasis dirvožemio sluoksnis negali būti sandėliuojamas ir paskleidžiamas pelkių ir šaltinynų teritorijose, vandens telkinių pakrančių apsaugos juostose, natūraliose pievose, didelės bei vidutinės tikimybės potvynių grėsmės teritorijose, saugomų augalų, gyvūnų ar grybų radavietėse ar augavietėse, Europos bendrijos svarbos natūraliose buveinėse.

11. Turi būti užtikrinta, kad nepratekamas dirbtinis vandens telkinys būtų įrengtas ir jo pakrantės apsaugos juosta būtų nustatyta savininkui priklausančiame žemės sklype. Jeigu nepratekamo dirbtinio vandens telkinio pakrantės apsaugos juostos įrengti žemės sklype, kuriame jis yra įrengtas neįmanoma, prieš įrengiant nepratekamą dirbtinį vandens telkinį būtinas žemės sklypo (-ų), į kurio (-ių) ribas patenka nepratekamo dirbtinio vandens telkinio pakrantės apsaugos juosta, asmens (-ų) raštiškas sutikimas.

III SKYRIUS

NEPRATEKAMŲ DIRBTINIŲ VANDENS TELKINIŲ ĮRENGIMO VIETOS DERINIMO REIKALAVIMAI

12. Planuojant įrengti didesnį kaip 0,1 ha ploto nepratekamą dirbtinį vandens telkinį arba bet kokio dydžio nepratekamą dirbtinį vandens telkinį karstiniame regione, privaloma pateikti Aprašo 14 punkte nurodytus dokumentus ir informaciją Aplinkos apsaugos departamentui prie Aplinkos ministerijos ir Lietuvos geologijos tarnybai prie Aplinkos ministerijos.

13. Planuojant įrengti bet kokio dydžio nepratekamą dirbtinį vandens telkinį valstybiniame parke, biosferos rezervate, valstybinio parko ar valstybinio rezervato buferinėje apsaugos zonoje, įskaitant šiose teritorijose esančias „Natura 2000“ teritorijas, nepratekamo dirbtinio vandens telkinio įrengimo vieta turi būti suderinta su valstybinio parko, biosferos rezervato, valstybinio rezervato direkcija (toliau – atitinkama saugomos teritorijos direkcija). Kai nepratekamą dirbtinį vandens telkinį planuojama įrengti valstybiniame draustinyje, biosferos poligone, atkuriamajame sklype ar „Natura 2000“ teritorijoje, kurioje nėra atitinkamos saugomos teritorijos direkcijos, nepratekamo dirbtinio vandens telkinio įrengimo vieta derinama su atitinkama saugomos teritorijos direkcija, kuriai Valstybinės saugomų teritorijų tarnybos prie Aplinkos ministerijos direktoriaus 2019 m. sausio 21 d. įsakymu Nr. V-9 „Dėl valstybės įsteigtų saugomų teritorijų, neturinčių direkcijų, ir Europos ekologinio tinklo „Natura 2000“ teritorijų, nepatenkančių į valstybinius parkus, rezervatus ar biosferos rezervatą, priskyrimo saugomų teritorijų direkcijoms“, yra priskirta saugoma teritorija, neturinti direkcijos.

14. Asmuo, teikiantis informaciją apie planuojamą įrengti nepratekamą dirbtinį vandens telkinį Aprašo 12 punkte nurodytoms institucijoms arba norintis suderinti nepratekamo dirbtinio vandens telkinio įrengimo vietą su Aprašo 13 punkte nurodytomis institucijomis, turi pateikti, pagal Aprašo priede nustatytą formą, prašymą dėl nepratekamo dirbtinio vandens telkinio įrengimo ar pakeitimo, ar likvidavimo (toliau – prašymas) tiesiogiai arba pasirašytą kvalifikuotu elektroniniu parašu, arba suformuotą elektroninėmis ryšio priemonėmis, kurios leidžia užtikrinti teksto vientisumą, nepakeičiamumą ir identifikuoti prašymą teikiantį asmenį, su prašymu pateikiami dokumentai ir informacija:

14.1. nepratekamo dirbtinio vandens telkinio brėžinys, kuriame nurodomi planuojamo įrengti nepratekamo dirbtinio vandens telkinio parametrai (gylis, plotas, profilis);

14.2. žemės sklypo planas su pažymėta nepratekamo dirbtinio vandens telkinio įrengimo vieta ir koordinatėmis Lietuvos koordinačių sistemoje;

14.3. kita su nepratekamo dirbtinio vandens telkinio įrengimu susijusi informacija, kuri asmens, teikiančio prašymą, nuomone yra svarbi.

15. Asmuo, pateikęs Aprašo 14 punkte nurodytą prašymą su nurodytais dokumentais ir informacija Aprašo 12 punkte nurodytoms institucijoms, įgyja teisę įrengti nepratekamą dirbtinį vandens telkinį po 20 darbo dienų nuo prašymo pateikimo dienos, jeigu per šį terminą negauna iš Aprašo 12 punkte nurodytų institucijų motyvuotos neigiamos išvados Prašymų ir skundų nagrinėjimo ir asmenų aptarnavimo viešojo administravimo subjektuose taisyklių (toliau –Prašymų ir skundų nagrinėjimo ir asmenų aptarnavimo viešojo administravimo subjektuose taisyklės), patvirtintų Lietuvos Respublikos Vyriausybės 2007 m. rugpjūčio 22 d. nutarimas Nr. 875 „Dėl Prašymų ir skundų nagrinėjimo ir asmenų aptarnavimo viešojo administravimo subjektuose taisyklių patvirtinimo“, nustatyta tvarka.

16. Aprašo 13 punkte nurodytos atitinkamos saugomų teritorijų direkcijos nepratekamo dirbtinio vandens telkinio įrengimo vietą derina, savo išvadoje nurodydamos esminę informaciją apie numatomą įrengti nepratekamą dirbtinį vandens telkinį (gylis, plotas, vietos koordinatės) arba pateikia neigiamą išvadą nurodydamos motyvus Prašymų ir skundų nagrinėjimo ir asmenų aptarnavimo viešojo administravimo subjektuose taisyklių nustatyta tvarka.

17. Planuojant įrengti nepratekamą dirbtinį vandens telkinį melioruotoje žemėje jo įrengimo vietą privaloma suderinti su savivaldybės, kurios teritorijoje planuojama įrengti nepratekamą dirbtinį vandens telkinį, administracija pateikiant Aprašo 14 punkte nurodytą prašymą ir žemės sklypo topografiniame plane masteliu 1:500 pažymėta dirbtinio vandens telkinio įrengimo vieta su koordinatėmis Lietuvos koordinačių sistemoje. Prašymas savivaldybės administracijai pateikiamas tiesiogiai arba pasirašytą kvalifikuotu elektroniniu parašu, arba suformuotą elektroninėmis ryšio priemonėmis, kurios leidžia užtikrinti teksto vientisumą, nepakeičiamumą ir identifikuoti prašymą teikiantį asmenį.

18. Savivaldybės administracija nepratekamo dirbtinio vandens telkinio įrengimo vietą derina, savo išvadoje nurodydamos esminę informaciją apie numatomą įrengti nepratekamą dirbtinį vandens telkinį (gylis, plotas, vietos koordinatės) arba pateikia neigiamą išvadą nurodydama motyvus Prašymų ir skundų nagrinėjimo ir asmenų aptarnavimo viešojo administravimo subjektuose taisyklių nustatyta tvarka.

IV SKYRIUS

Nepratekamų Dirbtinių vandens telkinių priežiūra ir tvarkymas

19. Prie nepratekamų dirbtinių vandens telkinių, kuriems nenustatomos pakrantės apsaugos juostos, draudžiama naudoti augalų apsaugos priemones, mineralines ir skystas organines trąšas mažesniu kaip 2 m atstumu nuo nepratekamo dirbtinio vandens telkinio kranto linijos.

20. Atliekant nepratekamo dirbtinio vandens telkinio tvarkymo darbus, iškastas dumblas ir pašalinti vandens augalai turi būti kaupiami ne arčiau kaip 2 m atstumu nuo nepratekamo dirbtinio vandens telkinio pakrantės šlaito viršutinės briaunos ir turi būti tvarkomi vadovaujantis Biologiškai skaidžių atliekų kompostavimo, anaerobinio apdorojimo aplinkosauginiais reikalavimais, patvirtintais Lietuvos Respublikos aplinkos ministro 2007 m. sausio 25 d. įsakymu Nr. D1-57 „Dėl Biologiškai skaidžių atliekų kompostavimo, anaerobinio apdorojimo aplinkosauginių reikalavimų patvirtinimo“.

21. Atliekant nepratekamo dirbtinio vandens telkinio tvarkymo darbus draudžiama nepratekamo dirbtinio vandens telkinio vandenį išleisti į paviršinį vandens telkinį.

22. Planuojant keisti įrengto didesnio kaip 0,1 ha ploto nepratekamo dirbtinio vandens telkinio, plotą (mažinti arba didinti) arba planuojant likviduoti didesnį kaip 0,1 ha ploto nepratekamą dirbtinį vandens telkinį privaloma pateikti Aprašo 24 punkte nurodytą prašymą, dokumentus ir informaciją Aplinkos apsaugos departamentui prie Aplinkos ministerijos ir Lietuvos geologijos tarnybai prie Aplinkos ministerijos.

23. Planuojant keisti įrengto bet kokio dydžio nepratekamo dirbtinio vandens telkinio plotą (mažinti arba didinti) arba planuojant jį likviduoti valstybiniame parke, biosferos rezervate, valstybinio parko ar valstybinio rezervato buferinėje apsaugos zonoje, įskaitant šiose teritorijose esančias „Natura 2000“ teritorijas, arba planuojant keisti nepratekamo dirbtinio vandens telkinio plotą (mažinti arba didinti) arba planuojant jį likviduoti valstybiniame draustinyje, biosferos poligone, atkuriamajame sklype ar „Natura 2000“ teritorijoje, kurioje nėra atitinkamos saugomos teritorijos direkcijos, nepratekamo dirbtinio vandens telkinio ploto keitimo veikla turi būti suderinta su Aprašo 14 punkte nurodytomis atitinkamomis saugomų teritorijų direkcijomis.

24. Asmuo, teikiantis informaciją apie nepratekamo dirbtinio vandens telkinio pakeitimą arba likvidavimą Aprašo 22 punkte nurodytoms institucijoms arba norintis suderinti nepratekamo dirbtinio vandens telkinio pakeitimo ar likvidavimo veiklą su Aprašo 23 punkte nurodytomis institucijomis, turi pateikti pagal Aprašo priede nustatytą formą prašymą tiesiogiai arba pasirašytą kvalifikuotu elektroniniu parašu, arba suformuotą elektroninėmis ryšio priemonėmis, kurios leidžia užtikrinti teksto vientisumą, nepakeičiamumą ir identifikuoti prašymą teikiantį asmenį. Prašyme nurodoma informacija ir pateikiami dokumentai:

24.1. žemės sklypo planas su pažymėta esamo nepratekamo dirbtinio vandens telkinio vieta ir koordinatėmis Lietuvos koordinačių sistemoje;

24.2. numatomos veiklos (nepratekamo dirbtinio vandens telkinio keitimas, likvidavimas) aprašymas ir numatomo keisti nepratekamo dirbtinio vandens telkinio brėžinys, kuriame nurodomas planuojamas nepratekamo dirbtinio vandens telkinio parametrai (gylis, plotas, profilis), pakrantės apsaugos juostos.

24.3. jeigu keičiama nepratekamo dirbtinio vandens telkinio dydis arba jo pakrantės apsaugos juostos yra kito asmens nuosavybės teise priklausančiame žemės sklype būtina pateikti jo raštišką sutikimą dėl nepratekamo dirbtinio vandens telkinio ploto pakeitimo arba likvidavimo.

25. Asmuo, pateikęs Aprašo 24 punkte nurodytą prašymą ir dokumentus Aprašo 22 punkte nurodytoms institucijoms, įgyja teisę vykdyti prašyme nurodytą veiklą po 20 darbo dienų nuo prašymo pateikimo dienos, jeigu per šį terminą iš Aprašo 22 punkte nurodytų institucijų negauna neigiamos išvados.

26. Aprašo 23 punkte nurodytos atitinkamos saugomų teritorijų direkcijos nepratekamo dirbtinio vandens telkinio pakeitimo veiklą derina, savo išvadoje nurodydamos esminę informaciją apie nepratekamo dirbtinio vandens telkinio parametrus ir įrengimo vietą (gylį, plotą, profilį, žemės sklypo planą su pažymėta nepratekamo dirbtinio vandens telkinio įrengimo vieta ir koordinatėmis) arba atsisako pateikdamos neigiamą išvadą nurodydamos motyvus Prašymų ir skundų nagrinėjimo ir asmenų aptarnavimo viešojo administravimo subjektuose taisyklių nustatyta tvarka.

27. Planuojant keisti nepratekamo dirbtino vandens telkinio plotą arba planuojant jį likviduoti melioruotoje žemėje, privaloma suderinti su savivaldybės, kurios teritorijoje įrengtas nepratekamas dirbtinis vandens telkinys, administracija pateikiant Aprašo 24 punkte nurodytus dokumentus su žemės sklypo topografiniame plane masteliu 1:500 pažymėta numatoma pakeisti arba likviduoti nepratekamo dirbtinio vandens telkinio vieta su koordinatėmis Lietuvos koordinačių sistemoje. Dokumentai savivaldybės administracijai pateikiami tiesiogiai arba pasirašyti kvalifikuotu elektroniniu parašu, arba suformuoti elektroninėmis ryšio priemonėmis, kurios leidžia užtikrinti teksto vientisumą, nepakeičiamumą ir identifikuoti prašymą teikiantį asmenį.

28. Savivaldybės administracija nepratekamo dirbtinio vandens telkinio ploto pakeitimą derina, savo išvadoje nurodydamos esminę informaciją apie planuojamo pakeisti nepratekamo dirbtinio vandens telkinio parametrus ir įrengimo vietą (gylį, plotą, profilį, žemės sklypo planą su pažymėta nepratekamo dirbtinio vandens telkinio įrengimo vieta ir koordinatėmis) arba pateikia neigiamą išvadą nurodydama motyvus Prašymų ir skundų nagrinėjimo ir asmenų aptarnavimo viešojo administravimo subjektuose taisyklių nustatyta tvarka.

V SKYRIUS

BAIGIAMOSIOS NUOSTATOS

29. Asmenys, pažeidę Aprašo reikalavimus, atsako Lietuvos Respublikos teisės aktų nustatyta tvarka.

30. Apraše nurodytų institucijų sprendimai dėl nepratekamo dirbtinio vandens telkinio įrengimo vietos derinimo, nepratekamo dirbtinio vandens telkinio parametrų keitimo ar likvidavimo, ar neveikimas gali būti skundžiami Lietuvos Respublikos administracinių bylų teisenos įstatymo nustatyta tvarka.

_____________________

Nepratekamų dirbtinių vandens telkinių įrengimo ir naudojimo aplinkosaugos ir melioracijos sistemų apsaugos reikalavimų aprašo

priedas

________________________________________________________

(fizinio asmens vardas, pavardė; juridinio asmens pavadinimas)

________________________________________________________

(adresas, telefonas, el. pašto adresas)

(Adresatas)

PRAŠYMAS

DĖL NEPRATEKAMO DIRBTINIO VANDENS TELKINIO ĮRENGIMO (PAKEITIMO/LIKVIDAVIMO)

(Prašymo dėl nepratekamo dirbtinio vandens telkinio įrengimo (pakeitimo/likvidavimo) pavyzdinė forma)

(sudarymo vieta)

Prašau suderinti planuojamo nepratekamo dirbtinio vandens telkinio įrengimo (pakeitimo/likvidavimo) veiklą.

Planuojamo įrengti/keisti/likviduoti nepratekamo dirbtinio vandens telkinio koordinatės Lietuvos koordinačių sistemoje:_______________________________ ,

Adresas;_______________________________________________________________________ ,

Savininkas:____________________________________________________________________.

Planuojamo įrengti/keisti/likviduoti nepratekamo dirbtinio vandens telkinio parametrai: plotas__________, gylis ____________.

Užtikrinu, kad įrengiant (keičiant/likviduojant) dirbtinį vandens telkinį bus laikomasi Lietuvos Respublikos vandens įstatymo, Lietuvos Respublikos saugomų teritorijų įstatymo, Lietuvos Respublikos žemės gelmių įstatymo, Lietuvos Respublikos specialiųjų žemės naudojimo sąlygų įstatymo, Lietuvos Respublikos melioracijos įstatymo, Lietuvos Respublikos saugomų gyvūnų, augalų ir grybų rūšių įstatymo reikalavimų, taip pat užtikrinu, kad nebus sunaikintos ar keičiamos saugomos reljefo formos, sunaikintos ar paveiktos saugomų augalų, gyvūnų ar grybų radavietės ar augavietės, Europos bendrijos svarbos natūralios buveinės, užlietos gretimai esančių žemės sklypų teritorijos, pažeistos valstybei priklausančios ar turinčios įtakos trečiųjų asmenų žemių sausinimui melioracijos sistemos ir statiniai, ir tų statinių ir įrenginių sukurtas hidrogeodinaminis režimas. Įrengiamo (keičiamo) dirbtinio vandens telkinio kranto linija bus ne arčiau kaip 3 m iki saugotinų medžių ir krūmų kamienų ir ne arčiau kaip 10 m iki tvartų, mėšlidžių, srutų kauptuvų ir mechanizacijos dirbtuvių.

Dirbtinio vandens telkinio įrengimo (keitimo) metu iškastas gruntas ir derlingas dirvožemio sluoksnis nebus parduodamas ar kitaip perleidžiamas kitiems asmenims. Šis gruntas ir dirvožemio sluoksnis bus panaudotas reljefui formuoti ir pažeistoms teritorijoms rekultivuoti žemės sklype, kuriame įrengiamas dirbtinis vandens telkinys ar kitame tos pačios nuosavybės teise valdomame žemės sklype. Iškastas gruntas ir derlingas dirvožemio sluoksnis nebus sandėliuojamas ir paskleidžiamas pelkių ir šaltinynų teritorijose, vandens telkinių pakrančių apsaugos juostose, natūraliose pievose, didelės bei vidutinės tikimybės potvynių grėsmės teritorijose, saugomų augalų, gyvūnų ar grybų radavietėse ar augavietėse, Europos bendrijos svarbos natūraliose buveinėse.

Pridedama:

___________	______________________________

(Parašas)	(Vardas, pavardė)